In nomine Domini Dei et Salvatoris nostri Jhesu Christi Hludovvicus divina propitiante clementia imperator augustus. Imperialis celsitudinis moris est fideliter sibi famulanti donis multiplicibus atque honoribus ingentibus honorare atque sublimare; unde noverit experientia omnium fidelium sanctæ Dei ecclesiæ nostrorumque tam præsentium quam et futurorum quia concessimus, ad proprium, cuidam fideli nostro Ecchardo nomine, res nostræ proprietatis quæ sunt sitæ in pago Augustidunense, in agro Patriciacense id est ipsa villa Patriciacus cum casa indominicata vel capella in honore sancti Petri constructa, cum appendiciis eorum necnon et in ipso pago, in vicaria Girbaldo, villa quæ dicitur Sinciniacus, cum omnibus appendiciis et cum mancipiis utriusque sexus et ætatis desuper commanentibus vel aspicientibus, totum et ad integrum prædicto fideli nostro Acchardo ad proprium concedimus, cum ecclesia, domibus, ceterisque ædificiis, terris cultis et incultis, silvis, pratis, aquis aquarumve decursibus, molendinis, exitibus et regressibus atque de nostro jure in jus et dominationem ac potestatem ejus solempni donatione tradimus atque transfundimus; ita videlicet ut quicquid ab hodierno die de eisdem rebus facere, ordinare atque exponere voluerit, libero in omnibus, jure proprietario, potiatur arbitrio faciendi quicquid elegerit. Et ut hæc auctoritas largitionis nostræ firmior habeatur et per futura tempora melius conservetur, manu propria nostra subter eam firmavimus et anuli nostri impressione assignari jussimus. Signum Hludovvici piissimi augusti. (Monogramma.) Glorius notarius ad vicem Hugonis recognovit. Data IIII kal. januarii, anno, Christo propicio, XXVII imperii domni Hludovici serenissimi imperatoris, indictione III. Actum Pictavis civitate, palatio regio, in Dei nomine feliciter amen.